Uitgeskopte Phalatse het groter planneDr. Mpho Phalatse, voormalige burgemeester van Johannesburg (Foto: Facebook) Mpho Phalatse, voormalige burgemeester van Johannesburg, het Maandag aangekondig dat sy vir die posisie van federale leier van die DA gaan meeding. Die opposisieparty se verkiesingskongres vind later vanjaar plaas. “Ek glo ons party en land het ŉ dinamiese leier nodig wat vertroud is met die konsep van dienende leierskap. Ek glo ook dat my jarelange ondervinding as ŉ tegnokraat in die regering en politikus my voldoende voorberei het vir die posisie van DA-federale leier,” het Phalatse tydens ŉ mediakonferensie gesê. Die aankondiging volg enkele dae nadat Phalatse tydens ŉ mosie van wantroue uit haar amp as Johannesburgse burgemeester geskop is. Phalatse kyk egter nou vorentoe. “Om ŉ groot veelparty-koalisieregering in die Stad Johannesburg – die ekonomiese middelpunt van ons land – te lei is nie iets wat ligtelik opgeneem moet word nie. Trouens, ek is die enigste kandidaat vir hierdie pos wat hierdie lonende ervaring gehad het.” Phalatse het voorts gesê Suid-Afrika benodig ŉ goeie dosis hernieude hoop. “Dit verg ŉ alternatiewe beleidsraamwerk en benadering om die land se ekonomie te herbou tot voordeel van die menigtes, nie die enkeles nie. “Ons in die DA het betroubare leierskap waarmee mense kan vereenselwig nodig, wat die vertroue van die kiesers kan terugwen en ons party tot ŉ beslissende oorwinning in die komende 2024 algemene verkiesing kan lei. “Daardie oorwinning sal slegs moontlik wees indien die DA homself posisioneer as party waarmee die meerderheid Suid-Afrikaners hulle kan vereenselwig,” glo Phalatse. Die DA se federale kongres vind vanjaar in April plaas waartydens Phalatse vir John Steenhuisen as federale partyleier sal uitdaag.